Venäjän presidentti Vladimir Putin on puolustanut Neuvostoliiton natsi-Saksan kanssa ennen toista maailmansotaa solmimaa hyökkäämättömyyssopimusta.

Venäjän presidentti Vladimir Putin puolusti keskiviikkona Neuvostoliiton ja natsi-Saksan ulkoministerien ennen toista maailmansotaa solmimaa hyökkäämättömyyssopimusta. Molotov–Ribbentrop-sopimuksessa maat myös sopivat etupiiriensä jaosta. Putinin mukaan jotkin historialliset selitykset ovat epäonnistuneet Neuvostoliiton sotaa edeltäneen ulkopolitiikan selittämisessä ja syyttävät maata Puolan jaosta.

– Molotov–Ribbentrop-sopimuksesta kiistellään edelleen ja Neuvostoliittoa syytetään Puolan jakamisesta. Ja mitä Puola itse teki, kun Saksa valloitti Tšekkoslovakian? Valloitti itsekin palan Tšekkoslovakiaa, Putin nauroi.

– Ja sitten sama asia tapahtui heille, he saivat vastaiskun, hän jatkoi.

Putin puhui keskiviikkona venäläisten historianopiskelijoiden ja -opettajien keskustelutilaisuudessa Moskovassa. Putin puhui hyökkäämättömyyssopimuksesta vastauksessaan, miten valtio voisi estää "historian uudelleenkirjoittamisen" ajan kuluessa.

– En halua syytellä ketään tässä vaiheessa, mutta tutkimus on osoittanut, että sellaiset keinot olivat osa ulkopolitiikkaa siihen aikaan, Putin sanoi.

– Neuvostoliitto solmi hyökkäämättömyyssopimuksen Saksan kanssa. Ihmiset puhuvat, miten paha asia se oli. Mitä vikaa oli siinä, ettei Neuvostoliitto halunnut sotaa?

Putin sanoi, ettei hän voinut syyttää Neuvostoliittoa sopimuksen solmimisesta.

Putin muistutti kaikkien natsi-Saksan kaatamiseen osallistuneiden maiden panoksesta. Hän sanoi, ettei halua vähätellä muitten liittoutuneiden panosta, mutta että uhrausten vertailu ja arviointi on tärkeää. Hän painotti, että Neuvostoliiton tappiot olivat yli 25 miljoonaa ihmistä, eivätkä muiden liittoutuneiden tappiot yllä lähellekään samaa määrää.

Putinin mukaan Neuvostoliiton voitto toisessa maailmansodassa oli osin vallanpitäjien tiukkuuden ja häikäilemättömyyden ansiota.

Venäjän ulkoministeri Vjatšeslav Molotov ja Saksan ulkoministeri Joachim von Ribbentrop allekirjoittivat maiden välisen hyökkäämättömyyssopimuksen vähän ennen toisen maailmansodan syttymistä syksyllä 1939. Sopimus myös jakoi Puolan maiden välillä ja vahvisti Baltian maiden ja Suomen kuulumisen Neuvostoliiton etupiiriin.

Saksa hyökkäsi Puolaan syyskuun alussa 1939 ja Neuvostoliitto pari viikkoa myöhemmin.

"Herjauksia on tasapainotettava tutkimuksella"

Putin toivoi lähihistorian tapahtumien puolueetonta arviointia. Hänen mukaansa monet tulkinnat ovat politisoituneita. Putin sanoi, että on tärkeää tasapainottaa vihjailuja, jotka koskevat Neuvostoliiton ulkopolitiikkaa ennen toista maailmansotaa. Putinin mukaan "vakavasti otettavan tutkimuksen" tulisi haastaa puolueelliset näkemykset.

– Sekä lähihistorian että kaukaisemman historian tapahtumat ovat tärkeitä. Monia asioita on kuitenkin vaikea käsitellä. Kaikki haavat eivät ole vielä parantuneet, Putin sanoi.

– Herjaavalla ja poliittisella jaarittelulla voi olla paikkansa, jos tarkoituksena on massojen aivopesu, mutta sitä tulisi tasapainottaa puolueettomalla ja perusteellisella tieteellisellä tutkimuksella.

Putin lupasi tutkijoille pääsyn Venäjän puolustusministeriön historiallisiin arkistoihin. Arkistossa on myös suuri määrä dokumentteja saksaksi ja paljon materiaalia sotaa edeltävältä ajalta. Parhaillaan arkistoja digitalisoidaan, eikä niitä ole mahdollista lainata tutkimusta varten.

Lähteet: Reuters, Itar-Tass, Yle Uutiset